CELEX: 32020D1742
Language: sk
Date: 2020-11-20 00:00:00
Title: Vykonávacie rozhodnutie Komisie (EÚ) 2020/1742 z 20. novembra 2020 o určitých ochranných opatreniach v súvislosti s vysokopatogénnou aviárnou influenzou podtypu H5N8 v Spojenom kráľovstve [oznámené pod číslom C(2020) 8265] (Iba anglické znenie je autentické) (Text s významom pre EHP)

23.11.2020   
               
               
                  SK
               
               
                  Úradný vestník Európskej únie
               
               
                  L 392/60
               
            
         VYKONÁVACIE ROZHODNUTIE KOMISIE (EÚ) 2020/1742
         z 20. novembra 2020
         o určitých ochranných opatreniach v súvislosti s vysokopatogénnou aviárnou influenzou podtypu H5N8 v Spojenom kráľovstve
         
            
               [oznámené pod číslom C(2020) 8265]
            
         
         (Iba anglické znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4 v spojení s článkom 131 Dohody o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu (ďalej len „dohoda o vystúpení“),
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4 v spojení s článkom 131 dohody o vystúpení,
         keďže:
         
                     (1)
                  
                  
                     Aviárna influenza je infekčná vírusová choroba vtákov vrátane hydiny. Infekcie vírusmi aviárnej influenzy u domácej hydiny spôsobujú dve hlavné formy tejto choroby, ktoré sa rozlišujú podľa ich virulencie. Nízkopatogénna forma sa obvykle prejavuje iba miernymi príznakmi, zatiaľ čo vysokopatogénna forma spôsobuje u väčšiny druhov hydiny veľmi vysokú úmrtnosť. Choroba môže mať vážny dosah na rentabilnosť chovu hydiny, a tým spôsobuje narušenie obchodu v rámci Únie a vývozu do tretích krajín.
                  
               
                     (2)
                  
                  
                     Od roku 2005 sa preukázalo, že sťahovavé vtáky sa môžu nakaziť vírusmi vysokopatogénnej aviárnej influenzy (HPAI) subtypu H5 a prenášať tieto vírusy na veľké vzdialenosti pri ich jesennej a jarnej migrácii.
                  
               
                     (3)
                  
                  
                     Výskyt vírusov vysokopatogénnej aviárnej influenzy u voľne žijúcich vtákov predstavuje nepretržité ohrozenie v podobe priameho alebo nepriameho zavlečenia týchto vírusov do chovov s hydinou či inými vtákmi chovanými v zajatí.
                  
               
                     (4)
                  
                  
                     V prípade výskytu ohniska vysokopatogénnej aviárnej influenzy existuje riziko rozšírenia pôvodcu choroby do iných chovov s hydinou či inými vtákmi chovanými v zajatí.
                  
               
                     (5)
                  
                  
                     V smernici Rady 2005/94/ES (3) sa stanovujú určité preventívne opatrenia v súvislosti s dohľadom nad aviárnou influenzou a jej včasným zistením a minimálne kontrolné opatrenia, ktoré sa majú uplatňovať v prípade výskytu ohniska uvedenej choroby u hydiny alebo iných vtákov chovaných v zajatí. V uvedenej smernici sa stanovuje zriadenie ochranných pásiem a pásiem dohľadu v prípade výskytu ohniska vysokopatogénnej aviárnej influenzy. Táto regionalizácia sa uplatňuje najmä s cieľom zachovať zdravotný štatút vtákov na zvyšnom území krajiny zabránením zavlečeniu patogénneho pôvodcu a zabezpečením včasného zistenia choroby.
                  
               
                     (6)
                  
                  
                     Spojené kráľovstvo v novembri 2020 Komisii oznámilo výskyt ohnísk vysokopatogénnej aviárnej influenzy subtypu H5N8 na svojom území v chovoch s hydinou či inými vtákmi chovanými v zajatí v grófstvach Cheshire a Herefordshire a okamžite prijalo opatrenia vyžadované podľa smernice 2005/94/ES vrátane zriadenia ochranných pásiem a pásiem dohľadu.
                  
               
                     (7)
                  
                  
                     Komisia v spolupráci so Spojeným kráľovstvom preskúmala uvedené opatrenia a s uspokojením konštatuje, že hranice ochranných pásiem a pásiem dohľadu stanovené príslušným orgánom Spojeného kráľovstva sú v dostatočnej vzdialenosti od miest chovu s potvrdeným ohniskom.
                  
               
                     (8)
                  
                  
                     S cieľom predísť akémukoľvek zbytočnému narušeniu obchodu v rámci Únie a vyhnúť sa vytvoreniu neodôvodnených prekážok obchodu tretími krajinami je nevyhnutné, aby sa na úrovni Únie urýchlene vymedzili ochranné pásma a pásma dohľadu zriadené v súvislosti s vysokopatogénnou aviárnou influenzou v Spojenom kráľovstve.
                  
               
                     (9)
                  
                  
                     V prílohe k tomuto rozhodnutiu by sa preto mali vymedziť ochranné pásma a pásma dohľadu v Spojenom kráľovstve, kde sa uplatňujú kontrolné opatrenia týkajúce sa zdravia zvierat stanovené v smernici 2005/94/ES, a stanoviť trvanie uvedenej regionalizácie.
                  
               
                     (10)
                  
                  
                     Navyše by sa vykonávacie rozhodnutie Komisie (EÚ) 2020/1654 (4), ktoré sa prijalo po tom, ako Spojené kráľovstvo v novembri 2020 oznámilo výskyt ohniska v grófstve Cheshire, a neskôr sa zmenilo po nahlásení ohniska v grófstve Herefordshire, malo zrušiť a malo by sa nahradiť týmto rozhodnutím.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Spojené kráľovstvo zabezpečí, aby ochranné pásma a pásma dohľadu zriadené v súlade s článkom 16 ods. 1 smernice 2005/94/ES zahŕňali aspoň tie oblasti, ktoré sú uvedené v zozname v častiach A a B prílohy k tomuto rozhodnutiu.
         
         
            Článok 2
            Vykonávacie rozhodnutie (EÚ) 2020/1654 sa zrušuje.
         
         
            Článok 3
            Toto rozhodnutie sa uplatňuje do 31. decembra 2020.
         
         
            Článok 4
            Toto rozhodnutie je určené Spojenému kráľovstvu Veľkej Británie a Severného Írska.
         
         
            V Bruseli 20. novembra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Smernica Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (Ú. v. EÚ L 10, 14.1.2006, s. 16).
         
            (4)  Vykonávacie rozhodnutie Komisie (EÚ) 2020/1654 zo 6. novembra 2020 o určitých prechodných ochranných opatreniach v súvislosti s vysokopatogénnou aviárnou influenzou podtypu H5N8 v Spojenom kráľovstve (Ú. v. EÚ L 372, 9.11.2020, s. 52).
      
      
         
            PRÍLOHA
            ČASŤ A
            Ochranné pásmo uvedené v článku 1:
            
               Spojené kráľovstvo
            
            
                        Oblasť zahŕňa:
                     
                     
                        Deň ukončenia uplatňovania podľa článku 29 ods. 1 smernice 2005/94/ES
                     
                  
                        Those parts of the county of Cheshire (ADNS code 00140) contained within a circle of a radius of three kilometres, centred on WGS84 dec. coordinates N53.25 and W2.81
                     
                     
                        27.11.2020
                     
                  
                        Those parts of the county of Herefordshire (ADNS code 00051) contained within a circle of a radius of three kilometres, centred on WGS84 dec. coordinates N52.17 and W2.81
                     
                     
                        8.12.2020
                     
                  ČASŤ B
            Pásmo dohľadu uvedené v článku 1:
            
               Spojené kráľovstvo
            
            
                        Oblasť zahŕňa:
                     
                     
                        Deň ukončenia uplatňovania podľa článku 31 smernice 2005/94/ES
                     
                  
                        Those parts of the county of Cheshire (ADNS code 00140) extending beyond the area described in the protection zone and within the circle of a radius of ten kilometres, centred on WGS84 dec. coordinates N53.25 and W2.81
                     
                     
                        6.12.2020
                     
                  
                        Those parts of the county of Cheshire (ADNS code 00140) contained within a circle of a radius of three kilometres, centred on WGS84 dec. coordinates N53.25 and W2.81
                     
                     
                        od 28.11.2020 do 6.12.2020
                     
                  
                        Those parts of the county of Herefordshire (ADNS code 00051) extending beyond the area described in the protection zone and within the circle of a radius of ten kilometres, centred on WGS84 dec. coordinates N52.17 and W2.81
                     
                     
                        17.12.2020
                     
                  
                        Those parts of the county of Herefordshire (ADNS code 00051) contained within a circle of a radius of three kilometres, centred on WGS84 dec. coordinates N52.17 and W2.81
                     
                     
                        od 9.12.2020 do 17.12.2020